46. ΠΡΑΞΙΣ ΥΠΟΥΡΓΙΚΟΥ ΣΥΜΒΟΥΛΙΟΥ υπ’ αριθ. 135 της 29 Ιουλ/1 Αυγ. 1974(ΦΕΚ Α΄215) Περί συστάσεως τριμελούς εξ Υπουργών επιτροπής. Λαβόν υπ’ όψιν τας διατάξεις των άρθρ. 4 και 30 παρ. 1 του Ν. Δ. 175/1973 «περί Υπουργικού Συμβουλίου και Υπουργείων» και αποδεχθέν πρότασιν του Πρωθυπουργού περί συστάσεως Ειδικής εξ Υπουργών Επιτροπής δια την ρύθμισιν θεμάτων περιωρισμένου  υπηρεσιακού χαρακτήρος, προς το σκοπόν όπως το Υπουργικόν Συμβούλιον επιδοθή απερίσπαστον εις την αντιμετώπισιν των μεγάλων και επειγόντων εθνικών θεμάτων, ως και εις το έργον της δημοκρατικής ανασυντάξεως της Πολιτείας, αποφασίζει: 1.Συνιστά τριμελή Επιτροπήν εκ των Υπουργών : α)Πολιτισμού και Επιστημών, ως Προέδρου, β)Δικαιοσύνης και γ)Μεταφορών και Επικοινωνιών, ως μελών, αναπληρουμένων αντιστοίχως, εν περιπτώσει απουσίας ή κωλύματος αυτών, υπό των Υπουργών Εθνικής Αμύνης, Εσωτερικών και Εμπορίου.  2.Εις την συνιστωμένην Επιτροπήν ανατίθεται η άσκησις των περιωρισμένου υπηρεσιακού χαρακτήρος αρμοδιοτήτων του, υπό περιωρισμένην σύνθεσιν, Υπουργικού Συμβουλίου, επί θεμάτων δια την ρύθμισιν των οποίων απαιτείται η έκδοσις πράξεων αυτού.  3.Εξαιρούνται της αρμοδιότητος της τριμελούς Επιτροπής: α)Η πρότασις προς έκδοσιν Π.Δ/των, β)ο διορισμός, η προαγωγή και πάσα εν γένει μεταβολή της υπηρεσιακής καταστάσεως των ανωτάτων κρατικών λειτουργών, των προέδρων των Διοικητικών Συμβουλίων, των διοικητών και των γενικών διευθυντών των επιχειρήσεων κοινής ωφελείας, ως και παντός ετέρου Οργανισμού υποκειμένου εις την αρμοδιότητα του Υπουργικού Συμβουλίου, γ)τα θέματα εφ’ ών κατέστησαν ή καθίστανται αρμόδιαι έτεραι Επιτροπαί ή Συμβούλια εκ μελών του Υπουργικού Συμβουλίου, δ)η παραχώρησις, υφ’ οιανδήποτε μορφήν, κτημάτων και εκτάσεων του Δημοσίου, ε)ο καθορισμός των αποδοχών των εις θέσεις επί βαθμώ 1ω και ανωτέροις προσλαμβανομένων συνταξιούχων του Δημοσίου.  4.Πάσα αμφισβήτησις περί της αρμοδιότητος της τριμελούς Επιτροπής, ως και πάσα αμφιβολία εν αυτή περί της αρμοδιότητός της, επιλύεται υπό του Υπουργικού Συμβουλίου, υπό την περιωρισμένην αυτού σύνθεσιν.  5.Η Επιτροπή ευρίσκεται εν απαρτία παρόντων απάντων των μελών αυτής, αποφασίζει δε δια της απολύτου πλειονοψηφίας των μελών της.  6.Γραμματεύς της τριμελούς Επιτροπής ορίζεται ο εκάστοτε γραμματεύς του Υπουργικού Συμβουλίου, αναπληρούμενος, εν απουσία ή κωλύματι, υπό του αρχαιοτέρου ανωτέρου υπαλλήλου της Γραμματείας του Υπουργικού Συμβουλίου.  7.Τα εις την αρμοδιότητα της Επιτροπής υπαγόμενα θέματα εισάγονται προς συζήτησιν μερίμνη του γραμματέως του Υπουργικού Συμβουλίου, όστις επιμελείται της συγκεντρώσεως των απαιτουμένων στοιχείων, της εκδόσεως των αποφάσεων της επιτροπής και της δημοσιεύσεως τούτων. 8.Από της εκδόσεως της παρούσης, δημοσιευθησομένης δια της εφημερίδος της Κυβερνήσεως, καταργείται πάσα αντίθετος προς τα υπό ταύτης ρυθμιζόμενα θέματα διάταξις. 